Manden, der ikke havde styrthjelm på, kørte ind i et vejtræ og blev erklæret død på stedet.

En 19-årig knallertkører mistede sent søndag aften livet, da han kørte ind i et vejtræ ved Fjordvej i Mou. Manden blev erklæret død på stedet, da ambulancen nåede frem. Uheldet skete få minutter over midnat, da den 19-årige mand kolliderede med træet. Han kørte uden styrthjelm, og det er endnu uvist, om han havde alkohol i blodet. - Vi kender ikke den nærmere årsag for ulykken. Han fulgtes med en pige, som kørte på cykel længere fremme. Hun hørte, at han gassede op bag hende, og her kørte han ind i træet. Derefter slog hun alarm, fortæller vagtchef Poul Fastergaard ved Nordjyllands Politi til TV2 Nord. - Om der er spiritus indblandet ved vi ikke, men der er taget blodprøver, fortæller vagtchefen. Den afdødes pårørende er blevet underrettet om ulykken.